MS Voyager of the Seas

** Voyager of the Seas** je 
norveško-američki brod za krstarenje, izgrađen 1999. u finskom brodogradilištu *Kvaerner Masa-Yards* (današnji *STX Europe*) u gradu Turku, za kompaniju *Royal Caribbean International*. Prvi izgrađeni brod iz klase *Voyager*. Do izgradnje neznatno većeg blizanca *[[Explorer of the Seas]]* 2000. godine, bio je najveći putnički brod na svijetu.

## Izgradnja
Kao i ostali brodovi istoimene klase *Voyager*, projektiran je u uskoj suradnji Royal Caribbeana i brodogradilišta *Kvaerner Masa-Yards*. Izgradnja je započela 1998, te je iz doka isplovio 27. studenoga 1998. Po dovršenju je bio najveći putnički brod do tada izgrađen, nadmašivši za 28&nbsp;400 tona dotadašnjeg rekordera, cruiser *Grand Princess*, primat koji mu je preoteo blizanac *Explorer of the Seas*, izgrađen 2000. godine. Isporučen je naručitelju 29. listopada 1999., dok je ceremonija krštenja obavljena u Miamiju 20. studenoga. Na prvo putovanje isplovio je 21. studenoga 1999. Cijena izgradnje bila je 500 milijuna američkih dolara.

## Tehničke karakteristike
*Voyager of the Seas* dugačak je 311 m i širok 47,4 m. Plovi brzinom od 22,5 čvorova (42&nbsp;km/h), što omogućavaju 6 
*[[Wärtsilä]]* 12V46C dizel motora, ukupne snage 75&nbsp;600 kW (101&nbsp;381 ks). Potisak omogućavaju 3 *Asea Brown Boveri (ABB) Azipod* pogonske elektro-gondole - jedna fiksna, dvije azimutne, ukupne snage 42 MW. Brod također raspolaže s 4 *Rolls-Royce/Kamewa* pramčana potisnika radi lakšeg manevriranja u lukama.

## Interijeri

Brod raspolaže s 15 paluba, ukupno 1557 kabina od kojih 1077 (69%) s pogledom na more, 757 (49%) s balkonom i 138 (9%) s pogledom na unutrašnji *Royal Promenade* Najveći apartman, *Royal Suite*, prostire se na 110 m2, ne računajući balkon s 15m2. Kapacitet putnika je 3114, ili 3840 pri maksimalnoj popunjenosti, što zajedno s posadom od 1180 čini ukupno 5020 ljudi na brodu. Također se ističu 120 m dugačka, 9 m široka i četiri palube visoka središnja šetno-trgovačka paluba (*Royal Promenade*) oko koje su koncentrirani glavni restorani, trgovački i zabavni centri. Na svakom kraju promenade, kroz 11 paluba uzdiže se atrij s panoramskim dizalima. Brod također raspolaže s kazalištem za 1350 gledalaca. Putnicima je namjenjen niz atrakcija i zabava, među kojima se ističu klizalište na ledu, košarkaška dvorana i zid za planinarenje.

## Destinacije
*Voyager of the Seas* većinom bazira u Galvestonu, u Teksasu (SAD), odakle isplovljava na krstarenja u trajanju od 7 ili 14 dana, tijekom kojih pristaje u Roatán, u Hondurasu, Costa Maya i Cozumel u Meksiku, George Town na Kajmanskom otočju, Montego Bay i Falmouth na Jamajci, Belize City u Belizeu, Nassau na Bahamima, Ponta Delgada na Azorima, Málagu, Cartagenu i Barcelonu u Španjolskoj. Tijekom sezone bazira i u Barceloni, odakle polazi na krstarenja s pristajanjima u Napulju, Capriju, Civitavecchiji i Livornu u Italiji, Villefranche-sur-Mer i Toulonu u Francuskoj, Funchal na Madeiri u Portugalu i Santa Cruz de Tenerife na Kanarima u Španjolskoj.

## Povezano
* **[[Klasa Voyager]]**
** *[[MS Explorer of the Seas]]*
** *[[MS Adventure of the Seas]]*
** *[[MS Navigator of the Seas]]*
** *[[MS Mariner of the Seas]]*

## Galerija

Datoteka:Miami 067.jpg|Voyager of the Seas u Ocho Rios, na Jamajci
Datoteka:Voyager of the Seas Barcelona.JPG|U Barceloni u Španjolskoj
Datoteka:Voyageroftheseas2.JPG|U Labadee na Haitiju


## Izvori

## Vanjske veze

* Službena stranica - royalcaribbean.com 
* ''Voyager of the Seas Review'' - cruisecritic.com  
* Ship-Technology.com 
* ''Voyager of the Seas'' - shipparade.com  
* Aktualna pozicija - seascanner.com  
* Raspored paluba - seascanner.com 
* Raspored paluba - cruisedeckplans.com